Štefanec, Ivan, poslanec NR SR (2013-02-07):
Ďakujem pekne, pán podpredseda. Ctené dámy, vážení páni, mám štyri interpelácie. Prvá je pre pána ministra hospodárstva, ktorého interpelujem ohľadom podozrení z neefektívneho nakladania s finančnými prostriedkami Fondu národného majetku. Podľa zverejnených údajov v médiách vzniká totiž podozrenie, že tento úrad, ktorý má čoskoro zaniknúť, plytvá peňažnými prostriedkami na nákup softvéru aj hardvéru, ktorých využitie je otázne. Z pôvodnej sumy 10 000 eur sa vyšplhali investície do informačných technológii až skoro na pol milióna eur. Na jedného pracovníka vychádzajú investície v prepočte až na 40 000 eur. Ďalej sa podľa zverejnených informácií javí, že Fond národného majetku vynaložil na nákup softvérových licencií až štvornásobne viac, ako je potrebné. Fond národného majetku tak isto nevedel hodnoverne preukázať takzvané zlepšenie počítačového systému za 190 000 eur. Uvedené informácie vyvolávajú obavy, že vo Fonde národného majetku sa narába s finančnými prostriedkami vysoko nehospodárne, a preto touto interpeláciou žiadam ministra hospodárstva o odpoveď. Druhá interpelácia je pre pána ministra financií, ktorého interpelujem ohľadom podozrení z neefektívneho nakladania s finančnými prostriedkami pri obstarávaní služby aplikačnej podpory pre štátnu pokladnicu za 1 061 000 eur od vopred určeného dodávateľa. Týmto žiadam o odpoveď, či bola urobená štúdia ekonomickej výhodnosti zvoleného postupu a či by nebolo ekonomicky výhodnejšie vytvorenie nového softvéru, ako aj zverejnenie alternatív nákladov možných postupov. Odvolávanie sa na autorský zákon a nezverejnenie ďalších možností vyvolávajú totiž podozrenie z neekonomického nakladania s finančnými prostriedkami. Ďalšie dve interpelácie sú rovnakého znenia. Interpelujem pána ministra práce, sociálnych vecí a rodiny, pána Richtera a pána ministra zahraničných vecí a európskych záležitostí Lajčáka, keďže uvedená záležitosť sa pohybuje medzi týmito ministrami, ministerstvami, a zatiaľ sa, nedošlo k riešeniu. Takže prvá interpelácia na pána ministra Richtera. Interpelujem ohľadom vzájomného bezvízového pracovného styku pre mladých ľudí s Taiwanom. Takýmto spôsobom môžu mladí ľudia zo Slovenska získať nové pracovné i životné skúsenosti a rozvíjať tak svoju osobnosť. Zavedenie takéhoto bezvízového pracovného styku pre mladých ľudí má aj pozitívny efekt na ekonomiku, podporu cestovania a tvorbu pracovných miest. Preto si dovoľujem požiadať pána ministra o odpoveď, v akom stave je predmetná záležitosť a požiadať o podporu realizácie tejto idey. Rovnakého znenia mám interpeláciu na pána Miroslava Lajčáka, podpredsedu vlády a ministra zahraničných vecí a európskych záležitostí. Pre poriadok ju tiež prečítam. Pán minister, interpelujem ohľadom vzájomného bezvízového pracovného styku pre mladých ľudí s Taiwanom. Takýmto spôsobom môžu mladí ľudia zo Slovenska získať nové pracovné i životné skúsenosti a rozvíjať tak svoju osobnosť. Zavedenie takéhoto bezvízového pracovného styku pre mladých ľudí má aj pozitívny efekt na ekonomiku, podporu cestovania a tvorbu pracovných miest. Žiadam o odpoveď, v akom stave je predmetná záležitosť, a požiadať chcem o podporu realizácie tejto idey. Čiže interpelácia rovnakého znenia. Verím, že uvedená záležitosť sa pohne dopredu a bude úspešne vyriešená. Viem, že sa netýka len tejto jednej krajiny, ale viacerých krajín, s ktorými podobné záležitosti riešime. Ďakujem pekne, pán predsedajúci.